สังคมข่าวหุ้น
วันนี้คงต้องมาติดตามผลประกาศรายชื่อหุ้นที่เข้าคำนวณ ดัชนีเอ็มเอฟซีไอ ตัวเต็งรอบนี้ KTC, BEAUTY, GULF (ไม่ใช่หวยชุดนะ) ส่วนตัวที่คาดว่าจะออก KCE พร้อมทั้งลุ้นการเพิ่มน้ำหนักการลงทุนในตลาดหุ้นไทยด้วย ส่วนการประชุมกนง.ในวันพุธนี้ ก็คาดว่าจะไม่มีการปรับขึ้นดอกเบี้ยนโยบาย คงไว้ 1.50% ตามเดิม
14 พ.ค. 2561

เกียรติก้อง ว่องไวยากร
*ลุ้นผลเอ็มเอฟซีไอวันนี้
*วันนี้คงต้องมาติดตามผลประกาศรายชื่อหุ้นที่เข้าคำนวณ ดัชนีเอ็มเอฟซีไอ ตัวเต็งรอบนี้ KTC, BEAUTY, GULF (ไม่ใช่หวยชุดนะ) ส่วนตัวที่คาดว่าจะออก KCE พร้อมทั้งลุ้นการเพิ่มน้ำหนักการลงทุนในตลาดหุ้นไทยด้วย ส่วนการประชุมกนง.ในวันพุธนี้ ก็คาดว่าจะไม่มีการปรับขึ้นดอกเบี้ยนโยบาย คงไว้ 1.50% ตามเดิม ดังนั้นโอกาสที่หุ้นไทยสัปดาห์นี้จะแกว่งตัวขึ้นก็มีค่อนข้างสูง  ดัชนีมีลุ้นไปต่อ แนวต้าน 1,770 จุด และ แนวรับ 1,755 จุด หลังจากเด้งแรงในวันศุกร์ที่ผ่านมา  ตามแรงซื้อของต่างชาติและกลุ่มสถาบัน
*KTC  ของเฮียระเฑียร ศรีมงคล ประธานเจ้าหน้าที่บริหาร บมจ.บัตรกรุงไทย  มีสิทธิ์ลุ้น 2 เด้งวันนี้ เด้งแรกเข้าคำนวณเอ็มเอฟซีไอ เด้งสองประชุมบอร์ดแตกพาร์ งานนี้หลังแตกพาร์ราคาจะกลับมาวิ่งคึกคักกว่าเดิม ตามคำเรียกร้องของผู้ถือหุ้น แรงซื้อมีเข้ามาค่อนข้างสูง  ราคาตอนนี้ถือว่าเหมาะสมแล้ว ไม่ถูกไม่แพงเกินไป
*AMANAH ดีวันดีคืน ภายใต้การบริหารของ ไพบูลย์ ศิริภาณุเสถียร ประธานกรรมการบริหารบริษัท อะมานะฮ์ ลิสซิ่ง ราคายังมีอัพไซด์อีกเยอะ หลังโชว์กำไรไตรมาสแรกดีเกินคาด เป้าหมาย 2.80 บาท ใครยังไม่มีสะสมไว้บ้างก็ดี ถ้าเทียบกับหุ้นลีสซิ่งตัวพ่ออย่างเมืองไทย ลิสซิ่ง
*ล่าสุดบุญทักษ์ หวังเจริญ อดีตประธานเจ้าหน้าที่บริหารธนาคารทหารไทย เข้าตาแบงก์ไทยพาณิชย์ ดึงเข้ามานั่งตำแหน่งสำคัญ ประธานกรรมการบริหารความเสี่ยงให้แบงก์ใบโพธิ์ ด้วยฝีมือเชิงบริหารทีเอ็มบีมานานนับ 10 ปี จึงมั่นใจได้ว่าปัญหาหนี้เสียของ SCB จะลดลง ซึ่งจะช่วยแก้ไขเรื่องการตั้งสำรองตามมาตรฐานบัญชีใหม่ได้อีกทางหนึ่ง ไม่ต้องมานั่งปวดหัวกันอีกต่อไป
*ประกาศิต “สมคิด” ทำให้ปลัดกระทรวงพาณิชย์นั่งไม่ติด นันทวัลย์ ศกุนตนาค ออกโรงแถลงเอง ในฐานะประธานบอร์ดกกบ. ท่าทีคล้อยตามนโยบายเฮียกวงทุกเรื่อง  ทั้งเรื่องผ่อนคลายมาตรฐานบัญชีใหม่ IFRS 9 ให้เหมาะสมกับสยามประเทศ และพิจารณาถึงเรื่องวันประกาศใช้ ซึ่งล่าสุดที่มาคุยกับกระทรวงการคลัง คาดว่าจะใช้กันในไตรมาสสุดท้ายของปี 2562 เท่ากับเลื่อนจากเดิมไปเล็กน้อย แต่ถ้าจะให้ดีก็น่าจะเลื่อนไปปี 2563 เลยจะดีกว่า กลุ่มแบงก์พาณิชย์ กลุ่มลีสซิ่ง และสถาบันการเงินเฉพาะกิจของรัฐจะได้มีเวลาหายอกหายใจกันหน่อย เศรษฐกิจที่เฮียกวงปั้นขึ้นมาจะได้ไม่ล้มครืน
*บจ.เร่งประกาศงบไตรมาสแรก เส้นตาย 15 พ.ค.นี้ บริษัทใหญ่หลายตัวออกไปแล้ว ปตท.แผ่วไปบ้างไตรมาสนี้ ต้องรอ ชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่คนใหม่ มารับช่วงสร้างผลกำไรให้กลุ่มปตท. โดยจะเข้ามารับตำแหน่งวันที่  31 สิงหาคมนี้  ต่อจากเทวินทร์ วงศ์วานิช ช่วงไตรมาสที่ 3 นี้หวังว่าจะเห็นอะไรเปลี่ยนแปลงในปตท.อีกมาก ตัวที่ยังไม่ประกาศตั้งข้อสงสัยว่างบอาจจะไม่ค่อยเข้าตาผู้ถือหุ้นเท่าไหร่ จึงรี ๆ รอกันไป โอกาสที่จะได้ลุ้นคงน้อยเต็มที
*นักลงทุนผิดหวัง หุ้น ACAP ของ สุกัญญา สุขเจริญไกรศรี ประธานเจ้าหน้าที่บริหาร บริษัท เอเชีย แคปปิตอล กรุ๊ป หลังประกาศงบไตรมาสแรก กำไรลดฮวบ จาก 73 บาทปีก่อน ปีนี้แค่ 44 ล้าน แต่ก็ต้องดูกันยาว ๆ นะ เพราะยังเหลืออีก 3 ไตรมาส พันธมิตรใหม่จากประเทศจีนก็กำลังจะเข้ามาร่วมงานกับสาวแกร่งคนนี้ เรื่องฟินเทคล้วน ๆ รองรับประเทศไทย 4.0 ราคาตอนนี้ลงมาต่ำกว่า 10 บาท ก็หาจังหวะทยอยสะสมได้